মহান আল্লাহ মানুষকে অলৌকিক শক্তি দিয়েছেন। মগজের সৃষ্টিশীল সামর্থ বিস্ময়কর, এটি এক অভাবনীয় হার্ডডিস্ক। তবে সে হার্ডডিস্ক আরো বিস্ময়কর সামর্থ দেখাতে পারে, যদি সে হার্ডডিস্কে পবিত্র কোরআনের শিক্ষাকে ঢুকানো যায়। পবিত্র কোরআন হলো আল্লাহতায়ালার সেই বিস্ময়কর সফ্টওয়্যার যা নাযিল করা হয়েছে মানুষের মগজের উপযোগী করে। অপর দিকে মার্কসবাদ, সমাজবাদ, পুঁজিবাদ ও সেকুলারিজমের ন্যায় মানব-সৃষ্ট মতবাদগুলো হলো এমন সব সফ্টওয়ার যা শুধু বিপর্যয়ই বাড়ায়। এগুলোর ব্যর্থতার বড় সাক্ষী হলো ইতিহাস। আল্লাহর সৃষ্ট মগজের সাথে মানবসৃষ্ট এ সফ্টওয়্যারগুলো কমপাটিবল বা সামঞ্জস্যশীল নয়। আরবের নিঃস্ব, নিরক্ষর ও বর্বর মানুষগুলো স্বল্প সময়ে যেভাবে বিশ্বশক্তিতে পরিণত হয়েছিল এবং জন্ম দিয়েছিল ইতিহাসের সর্বশ্রেষ্ঠ সভ্যতার -তা তো আল্লাহপ্রদত্ত বিস্ময়কর এ সফটওয়্যারের কারণেই। মানব তখন নৈতিকতায় বিস্ময় সৃষ্টি করেছিল। খলিফা তখন নিজে আটার বস্তা কাঁধে নিয়ে মধ্যরাতে গরীবের ঘরে ছুটেছেন। চাকরকে উটের পিঠে চড়িয়ে নিজে উটের রশি ধরে টেনেছেন। সমগ্র মানব ইতিহাসে অন্যদের দ্বারা এমন নজির একটিও নেই। উচ্চতর নৈতিকতা ও শ্রেষ্ঠতর সভ্যতার নির্মানে কোরআনী শক্তির ন্যায় এত বড় শক্তি (civilizational force) বিশ্বে দ্বিতীয়টি নেই। আজও যে কোন দরিদ্রজাতি সেরূপ সভ্যতা ও বিশ্বশক্তির জন্ম দিতে পারে যদি সে সফ্টওয়্যারের ব্যবহার হয়। নইলে মানুষের নীচে নামা বন্ধ হবার নয়। শেষ হবার নয় পথভ্রষ্টতাও। এমন পথভ্রষ্টতার কারণেই মানুষের সে বিস্ময়কর মগজে সাপ-শকুন, পাহাড়-পর্বত ও গরু-ভেড়া দেবতা মনে হয়। নৃশংসতায় এমন মানুষ পশুর চেয়ে হাজার গুণ নিষ্ঠুর হয়। আজ সে নিষ্ঠুরতারই চর্চা হচ্ছে আজ ফিলিস্তিন, আফগানিস্তান ও ইরাকে। কিছুকাল আগে হয়েছে ভিয়েতনাম ও আলজেরিয়ায়। প্রচন্ড নিষ্ঠুরতা হয়েছে দু'টি বিশ্বযুদ্ধ চলা কালে।